Na podlagi 84.člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr. in 25/17 – ZVaj) ministrica za izobraževanje, znanost in šport izdaja

**Pravilnik o spremembah in dopolnitvah Pravilnika o normativih in standardih za izvajanje programa glasbene šole**

**1. člen**

V Pravilniku o normativih in standardih za izvajanje programa glasbene šole (Uradni list RS, št. 76/08, [31/10](http://www.uradni-list.si/1/objava.jsp?sop=2010-01-5108), 5/11 in47/17) se za 6. členom doda nov 6.a člen, ki se glasi:

»6.a člen

(vzdrževalec učne tehnologije oziroma vzdrževalec računalniške opreme v glasbeni šoli)

V glasbeni šoli se sistemizira delovno mesto tehničnega delavca – vzdrževalec učne tehnologije V s srednjo strokovno izobrazbo oziroma delovno mesto vzdrževalec računalniške opreme z visoko strokovno izobrazbo VII/1 v skladu z naslednjimi merili:

|  |  |
| --- | --- |
| število oddelkov | delež delovnega mesta |
| do 16 | 0,25 |
| 17 – 35 | 0,50 |
| 36 - 49 | 0,75 |
| 50 in več | 1,00 |

Tehnični delavec - vzdrževalec učne tehnologije V mora imeti srednjo strokovno izobrazbo, vzdrževalec računalniške opreme VII/1 pa visoko strokovno izobrazbo VII/1.

Delovno mesto vzdrževalec računalniške opreme VII/1 se lahko sistemizira, če delovno mesto tehničnega delavca - vzdrževalec učne tehnologije V ni zasedeno oziroma če šola nima sklenjene pogodbe o opravljanju storitev za opravljanje del, vezanih na delovno mesto tehničnega delavca – vzdrževalec učne tehnologije V.«

**KONČNA DOLOČBA**

**2. člen**

**(začetek veljavnosti)**

Ta pravilnik začne veljati petnajsti dan po objavi v Uradnem listu Republike Slovenije.

Št. 0070-52/2020

Ljubljana, dne 22. septembra 2020

EVA 2020-3330-0045

 prof. dr. Simona Kustec

 MINISTRICA ZA IZOBRAŽEVANJE, ZNANOST IN ŠPORT

Obrazložitev:

Vsesplošni razvoj informacijsko-komunikacijske tehnologije (IKT) je močno vplival na potek vzgojno-izobraževalnega dela in način poučevanja na vseh ravneh izobraževanja. Razvoj računalniške tehnologije je dosegel tudi področje glasbenega šolstva, zato glasbene šole v zadnjih letih glasno izražajo potrebo po uvedbi delovnega mesta tehničnega delavca – vzdrževalca učne tehnologije V s srednjo strokovno izobrazbo oziroma delovno mesto vzdrževalca računalniške opreme z visoko strokovno izobrazbo VII/1. O tej problematiki je že leta 2015-16 razpravljal Strokovni svet RS za splošno izobraževanje in sprejel sklep, da se v Pravilnik o normativih in standardih za izvajanje programa glasbene šole doda novo delovno mesto tehničnega delavca – vzdrževalca učne tehnologije. SSSI je o tem ponovno razpravljal za zadnji, junijski seji 2020. Prav tako smo v zvezi s tem, junija 2020 prejeli pisno pobudo Zveze slovenskih glasbenih šol.

Izbruh epidemije novega virusa COVID – 19 s posledičnim zapiranjem šol in praktično takojšnjim prehodom na izvajanje izobraževanja na daljavo za celotno populacijo osnovnošolskih otrok je v polni meri odkril velik kadrovski primanjkljaj. Na vseh 54 javnih in 15 zasebnih glasbenih šolah se je v trenutku zaprtja šol ponovno in še izraziteje pokazala nujna potreba po strokovno usposobljenem delavcu, ki bi poskrbel za tehnično pomoč pri vzpostavitvi izvajanja pouka na daljavo.

Za učinkovito organizacijo pouka in povsem verjetnim ponovnim izvajanjem pouka na daljavo v novem šolskem letu glasbene šole nujno potrebujejo delavca, ki bo s svojim strokovnim znanjem poskrbel za tehnično nemoten potek in izvedbo pouka.

Strateška opredelitev Ministrstva za izobraževanje, znanost in šport je, da z uvedbo novega delovnega mesta tehničnega delavca – vzdrževalca učne tehnologije s srednjo strokovno izobrazbo oziroma delovno mesto vzdrževalca računalniške opreme z visoko strokovno izobrazbo VII/1 ustvari normativno podlago za zaposlitev potrebnega števila IKT strokovnega kadra s ciljem zagotavljanja kakovosti in učinkovitega doseganja ciljev tudi v pogojih, ko vzgojno-izobraževalnega dela ne bo možno izvajati v šolah in zavodih.

Predlagana normativna sprememba pomeni dodatno 26,5 novih delovnih mest, finančni učinek pa ocenjujemo na cca 662.500 EUR na letni ravni.